REPUBLIKA HRVATSKA

ZADARSKA ŽUPANIJA

OPĆINA PAŠMAN

Općinsko vijeće

KLASA:

URBROJ:

Pašman,

Na temelju članka 18. Zakona o proračunu ("Narodne novine", broj 144/2021.) i članka 31. Statuta Općine Pašman („Službeni glasnik Općine Pašman“ broj 1/21 i 4/22), Općinsko vijeće Općine Pašman na svojoj \_. sjednici održanoj dana \_. \_ 2024. godine, donosi

**Odluku
o izvršavanju Proračuna Općine Pašman za 2025. godinu**

**1. OPĆE ODREDBE**

**Članak 1.**

Ovom se Odlukom uređuju prihodi i primici te rashodi i izdaci proračuna Općine Pašman za 2025. godinu i njihovo ostvarivanje odnosno izvršavanje, upravljanje financijskom i nefinancijskom imovinom, opseg zaduživanja i jamstava jedinice lokalne i područne (regionalne) samouprave, prava i obveze korisnika proračunskih sredstava, pojedine ovlasti načelnika u izvršavanju proračuna, kazne za neispunjavanje obveza te druga pitanja u izvršavanju proračuna.

**2. PRIHODI I PRIMICI, RASHODI I IZDACI I NJIHOVO OSTVARIVANJE**

**Članak 2.**

Proračun se sastoji od plana za proračunsku godinu i projekcija za sljedeće dvije godine, a sadrži financijske planove proračunskih korisnika prikazane kroz opći i posebni dio i obrazloženje proračuna.

Opći dio Proračuna sadrži: sažetak Računa prihoda i rashoda i Računa financiranja, Račun prihoda i rashoda i Račun financiranja.

U Računu prihoda i rashoda iskazani su svi porezni i neporezni prihodi i prihodi od nefinancijske imovine te sredstva za financiranje javnih rashoda na razini Općine Pašman (u daljnjem tekstu: Općina) i proračunskih korisnika.

U Računu financiranja iskazani su primici od financijske imovine i zaduživanja te svi izdaci za financijsku imovinu i otplatu kredita i zajmova.

Posebni dio Proračuna sastoji se od plana rashoda i izdataka proračunskih korisnika iskazanih po organizacijskoj klasifikaciji, izvorima financiranja i ekonomskoj klasifikaciji, raspoređenih u programe koji se sastoje od aktivnosti i projekata.

**Članak 3.**

U Računu prihoda i rashoda te Računu financiranja planirani su svi prihodi i primici te rashodi i izdaci koje općinska tijela i općinski proračunski korisnici ostvaruju obavljanjem poslova iz svoga djelokruga u skladu s propisima i drugim aktima.

**2.1. Prihodi i primitci proračuna te uplate u proračun**

**Članak 4.**

Općinski načelnik, pročelnik Upravnog odjela za opće poslove, komunalni sustav i financije Općine Pašman, pročelnik Upravnog odjela za gospodarstvo, društvene djelatnosti i EU fondove Općine Pašman i ravnatelj općinskog proračunskog korisnika odgovorni su za potpunu i pravodobnu naplatu prihoda i primitaka iz svoje nadležnosti te za njihovu uplatu u Proračun.

Prihodi proračuna ubiru se i uplaćuju u proračun u skladu sa zakonom, drugim propisima ili aktima, neovisno o visini prihoda planiranih u proračunu.

Prihodi i primici uplaćeni u proračun do kraja tekuće godine prihod su proračuna tekuće godine.

Za uspostavu jedinstvenog računa proračuna i proračunskog korisnika nisu stvoreni preduvjeti pa se zbog navedenoga za proračunskog korisnika Dječji vrtić „Bodulić“ propisuje izuzeće od stavka 2. članka 50. Zakona o proračunu.

**Članak 5.**

Namjenski prihodi i primici proračuna i općinskog proračunskog korisnika su pomoći, donacije, prihodi za posebne namjene, prihodi od prodaje ili zamjene imovine u vlasništvu Općine i općinskog proračunskog korisnika, naknade s naslova osiguranja i namjenski primici od zaduživanja.

Prihodi i primici iz stavka 1. ovoga članka uplaćuju se u Proračun i koriste isključivo za namjene utvrđene planom.

**Članak 6.**

Namjenski prihodi iz članka 5. ove Odluke koji nisu iskorišteni u prethodnoj godini prenose se u proračun za tekuću proračunsku godinu.

Ako su namjenski prihodi i primici uplaćeni u nižem opsegu nego što je iskazano u Proračunu, korisnik može preuzeti i plaćati obveze samo u visini stvarno uplaćenih, odnosno raspoloživih sredstava.

Uplaćene i prenesene, a neplanirane ili manje planirane pomoći, donacije i prihodi za posebne namjene te namjenski primici od zaduživanja mogu se izvršavati iznad iznosa utvrđenih Proračunom do visine uplaćenih odnosno prenesenih sredstava, a mogu se koristiti prema naknadno utvrđenim aktivnostima i/ili projektima uz prethodnu suglasnost općinskog načelnika.

Za opseg prenesenih prihoda iz stavka 1. ovoga članka povećat će se financijski planovi proračunskog korisnika za tekuću godinu.

Prihodi kojima je namjena utvrđena posebnim zakonskim odredbama mogu se, u slučaju nedostatka drugih prihoda Proračuna, pozajmiti za druge namjene pod uvjetom da se vodi knjigovodstvena evidencija o visini pozajmice i izvršenim povratima.

**Članak 7.**

Pogrešno ili više uplaćeni prihodi u Proračun, vraćaju se uplatiteljima na teret tih prihoda.

Pogrešno ili više uplaćeni prihodi u proračune prethodnih godina, vraćaju se uplatiteljima na teret rashoda Proračuna tekuće godine.

Rješenje o povratu sredstava donosi Upravni odjel za opće poslove, komunalni sustav i financije na temelju dokumentiranog zahtjeva.

**2.2. Rashodi i izdaci proračuna te isplate sredstava iz proračuna**

**Članak 8.**

Proračun se izvršava u skladu s raspoloživim sredstvima i dospjelim obvezama u razdoblju od 1. siječnja do 31. prosinca 2025. godine.

Proračunska sredstva se mogu koristiti samo za namjene utvrđene Proračunom i do visine utvrđene Proračunom.

U Proračunu se utvrđuju sredstva za nepredviđene rashode u okviru skupine 329 – Nepredviđeni rashodi do visine proračunske zalihe. Kada se tijekom godine ti nepredviđeni rashodi realiziraju, evidentiraju se na teret računa stvarnih rashoda kojima prema vrsti i pripadaju. Odstupanja izvršenja od plana na tim računima obrazlažu se financiranjem sredstvima planiranim pod stavkom Proračunska zaliha, te zbroj odstupanja ne smije biti veći od iznosa na stavci Proračunske zalihe.

Pod nepredviđenim rashodima podrazumijevaju se rashodi za koje u Proračunu nisu osigurana sredstva ili se tijekom godine pokaže da nisu osigurana dostatna sredstva jer ih pri planiranju Proračuna nije bilo moguće predvidjeti.

Proračunska zaliha može iznositi najviše do 0,5% planiranih proračunskih prihoda bez primitaka. U 2025. godini planiraju se sredstva proračunske zalihe u visini od 7.000,00 eura.

O utrošku navedenih sredstava odlučuje općinski načelnik i o tome izvješćuje Općinsko vijeće u okviru polugodišnjeg i godišnjeg izvještaja o izvršavanju Proračuna.

Općinski proračunski korisnik može preuzimati obveze na teret Proračuna samo za namjene i do visine utvrđene u Posebnom dijelu Proračuna, odnosno do visine ostvarenih namjenskih prihoda i primitaka te uz odgovarajuću primjenu odredbi stavka 2. i 3., članka 6. ove Odluke.

Rashodi proračuna za koje je obveza nastala u 2025. godini rashodi su proračuna za 2025. godinu, neovisno o plaćanju.

**Članak 9.**

Sredstva za rashode i izdatke osiguravaju se u Proračunu za:

- programe, projekte i aktivnosti općinskih upravnih i drugih tijela

- ostale korisnike proračunskih sredstava po pojedinim programima, projektima i aktivnostima.

**Članak 10.**

Svaki rashod i izdatak iz proračuna mora se temeljiti na vjerodostojnoj knjigovodstvenoj ispravi kojom se dokazuje obveza plaćanja.

Nalogodavci moraju prije isplate provjeriti i potpisati pravni temelj i visinu obveze koja proizlazi iz knjigovodstvene isprave te odrediti oznake proračunskih klasifikacija na teret kojih se obveze isplaćuju.

**Članak 11**.

Nalogodavac i odgovorna osoba za izvršavanje proračuna u cjelini je Općinski načelnik.

Upravni odjel za opće poslove, komunalni sustav i financije i proračunski korisnik su odgovorni za izvršavanje svih rashoda sukladno namjenama i iznosima utvrđenim u posebnom dijelu proračuna.

**Članak 12.**

Zaključivanje pisanog ugovora s korisnicima proračunskih sredstava obavezno je za sredstva koja se izvršavaju kao subvencije, donacije i pomoći iznad 2.654,46 eura godišnje.

Subvencije, donacije i pomoći koje se dodjeljuju temeljem javnog poziva za financiranje javnih potreba isplaćivati će se temeljem podnesenog zahtjeva u skladu s raspoloživim sredstvima.

Isplata sredstva proračunskim korisnicima za sufinanciranje redovne djelatnosti izvršavat će se mjesečno prema podnesenom zahtjevu.

Kapitalne pomoći i donacije temeljem zaključenih ugovora isplaćivati će se na temelju podnesenog zahtjeva u skladu s raspoloživim sredstvima.

Zaključivanje pisanog ugovora obavezno je i za sve nabave roba, usluga i ustupanje radova od iznosa za koji je obvezna primjena Zakona o javnoj nabavi.

Sve ugovore potpisuje općinski načelnik.

Korisnici proračunskih sredstava dužni su pravodobno realizirati program i dostaviti izvještaj o namjenskom trošenju sredstava u skladu sa važećim propisima.

**Članak 13.**

Aktivnosti i projekti za koje su sredstva osigurana u proračunu tekuće godine, a nisu izvršeni do visine utvrđene proračunom, mogu se do iznosa neutrošenih sredstava izvršavati u sljedećoj godini uz suglasnost općinskog načelnika.

**2.3 Rezultat poslovanja**

**Članak 14.**

O namjeni viška prihoda odnosno o pokriću manjka prihoda iz prethodne godine odlučuje Općinsko vijeće.

Pokriće očekivanog manjak prihoda obaviti će se sukcesivno kroz tri godine, odnosno planirati će se u Proračunu 2025. godine te kroz projekcije 2026. i 2027. godine.

Razlika između procijenjenog i stvarno realiziranog manjka na dan 31.12., uključiti će se u Izmjenama i dopunama Proračuna tekuće godine.

**2.4. Uravnoteženje proračuna i preraspodjela sredstava proračuna**

**Članak 15.**

Ako tijekom proračunske godine dođe do znatnije neusklađenosti u ostvarivanju planiranih prihoda i/ili primitaka te rashoda i/ili izdataka Proračun se mora uravnotežiti izmjenama i dopunama Proračuna prema postupku za donošenje proračuna.

Na prijedlog izmjena i dopuna Financijskog plana proračunskog korisnika Općinsko vijeće daje suglasnost zajedno sa donošenjem izmjena i dopuna Proračuna.

**Članak 16.**

Općinski načelnik može odobriti preraspodjelu sredstava unutar proračunskih stavaka sukladno odredbama Zakona o proračunu.

Općinski načelnik izvješćuje Općinsko vijeće o odobrenoj preraspodjeli sredstava uz polugodišnji i godišnji izvještaj o izvršenju Proračuna.

**2.5. Proračunsko računovodstvo i izvještavanje**

**Članak 17.**

Proračun i općinski proračunski korisnik primjenjuju proračunsko računovodstvo.

Prihodi i rashodi proračuna iskazuju se uz primjenu modificiranog računovodstvenog načela nastanka događaja.

Primici i izdaci proračuna iskazuju se po načelu novčanog tijeka.

Proračunsko računovodstvo za proračun i proračunskog korisnika vodi Upravni odjel za opće poslove, komunalni sustav i financije.

Praćenje primjene proračunskog računovodstva te poslove proračunskog financijskog izvješćivanja obavlja Upravni odjel za opće poslove, komunalni sustav i financije.

Upravni odjel za opće poslove, komunalni sustav i financije podnosi općinskom načelniku tromjesečno izvješće o izvršenju Proračuna, a općinski načelnik podnosi Općinskom vijeću polugodišnji i godišnji izvještaj o izvršenju Proračuna u skladu s odredbama propisa o proračunskom izvještavanju.

**3. UPRAVLJANJE IMOVINOM**

**Članak 18.**

Raspoloživim novčanim sredstvima na računu Proračuna upravlja općinski načelnik.

Slobodna novčana sredstva Proračuna mogu se oročiti kod poslovne banke poštujući načela sigurnosti i likvidnosti. Ugovor o oročavanju sklapa općinski načelnik.

Prihodi od upravljanja slobodnim novčanim sredstvima prihod su Proračuna.

Novčana sredstva iz stavka 1. ovog članka mogu se plasirati samo s povratom do 31. prosinca 2025. godine.

Upravni odjel za opće poslove, komunalni sustav i financije obvezan je provoditi postupke nabave roba, usluga i ustupanja radova sukladno zakonskim propisima.

**Članak 19.**

Općinski načelnik može na zahtjev dužnika, u skladu s propisima i uz primjereno osiguranje duga te s pripadajućim kamatama i troškovima postupka, odgoditi plaćanje ili odobriti obročnu otplatu duga ako se time bitno poboljšavaju dužnikove mogućnosti podmirenja duga.

**4. ZADUŽIVANJE I JAMSTVA**

**Članak 20.**

Općina se može dugoročno zaduživati:

- za investiciju koja se financira iz njezina proračuna

- za kapitalne pomoći trgovačkim društvima i drugim pravnim osobama u većinskom vlasništvu ili suvlasništvu jedinica lokalne i područne (regionalne) samouprave radi realizacije investicije koja se sufinancira iz fondova Europske unije i za investicije odnosno projekte čija je realizacija utvrđena posebnim propisima i

- za financiranje obveza na ime povrata neprihvatljivih troškova koji su bili sufinancirani iz fondova Europske unije.

Ukupna godišnja obveza (prosječni godišnji anuitet) Općine za otplatu kredita za investiciju koja se financira iz Proračuna Općine Pašman može iznositi najviše 20% ostvarenih proračunskih prihoda u 2023. umanjenih za prihode od pomoći iz inozemstva i od subjekata unutar općeg proračuna te donacija i s osnove dodatnih udjela u porezu na dohodak za financiranje decentraliziranih funkcija.

Odredba stavka 2. ovog članka se ne odnosi na iznos zaduživanja jedinice lokalne i područne (regionalne) samouprave do iznosa ukupno prihvatljivog troška projekta sufinanciranog iz sredstava Europske unije i na zaduživanje jedinice lokalne i područne (regionalne) samouprave za investicije iz područja unapređenja energetske učinkovitosti.

U iznos ukupne godišnje obveze iz stavka 2. ovoga članka uključen je iznos prosječnoga godišnjeg anuiteta po kreditima, zajmovima, obvezama na osnovi izdanih vrijednosnih papira, danih jamstava i suglasnosti te dospjele obveze iskazane u zadnjem raspoloživom financijskom izvještaju.

**Članak 21.**

Proračunski korisnik i ostale ustanove čiji je osnivač Općina mogu se dugoročno zaduživati, samo za namjene utvrđene u članku 20. stavku 1. ove Odluke i refinancirati ili reprogramirati ostatak duga po osnovi kredita ili zajma uz suglasnost Općinskog vijeća.

Pravne osobe u većinskom vlasništvu Općine ili suvlasništvu jedinica lokalne i područne (regionalne) samouprave mogu se dugoročno zaduživati i refinancirati ili reprogramirati ostatak duga po osnovi kredita ili zajma uz suglasnost Općinskog vijeća, odnosno većinskog vlasnika.

Općina može dati jamstvo za ispunjenje obveza osobama iz stavka 1. i 2. ovog članka sukladno pozitivnim zakonskim propisima i odluci Općinskog vijeća. Dana jamstva uključuju se u opseg zaduženja Općine.

**Članak 22.**

Općina se može kratkoročno zadužiti najduže do 12 mjeseci isključivo za premošćivanje jaza nastalog zbog različite dinamike priljeva sredstava i dospijeća obveza, u suglasju sa zakonom kojim se uređuje proračun.

Ovom Odlukom Općinsko vijeće Općine Pašman odobrava kratkoročno zaduživanje kod poslovne banke u iznosu do 200.000,00 eura na rok od 12 mjeseci, te se ovlašćuje općinski načelnik da u tu svrhu poduzme sve potrebne radnje i sklopi ugovor sa bankom.

Očekivani dug po dugoročnim kreditima na kraju proračunske 2025. godine iznositi će 3.028.000,17 eura, a koji kredit se odnosi na realizaciju projekata:

* Rekonstrukcija i dogradnja Dječjeg vrtića „Bodulić“ kreditno zaduženje za EU projekat u iznosu od 1.100.000,00 eura (Općinsko vijeće Općine Pašman je dala suglasnost za kreditno zaduživanje ali kredit još nije realiziran)
* Izgradnja i opremanje vatrogasnog doma u Pašmanu u sklopu programa „Otporni arhipelag“ kreditno zaduženje za EU projekat u iznosu od 354.184,17 eura
* Projekt razvoja širokopojasne infrastrukture na području Općina Pašman, Tkon, Kali, Kukljica i Preko kreditno zaduženje za EU projekat u iznosu od 1.373.816,00 eura
* Izgradnja mjesnog groblja Mrljane-Neviđane u iznosu od 200.000,00 eura.

**5. PRAVA I OBVEZE KORISNIKA PRORAČUNSKIH SREDSTAVA**

**Članak 23.**

Korisnici proračunskih sredstava dužni su općinskom načelniku dostaviti godišnje izvještaje o realizaciji programa i utrošenim proračunskim sredstvima s obrazloženjima.

Ako rok za dostavu godišnjeg izvještaja nije određen javnim natječajem, ugovorom ili na drugi način, izvještaj se dostavlja najkasnije do kraja veljače naredne godine.

Općinski proračunski korisnik i drugi korisnici proračunskih sredstava obvezni su općinskom načelniku dati sve dodatne podatke, isprave i izvješća koja se od njih zatraže.

**Članak 24.**

Proračunski korisnik je dužan dostaviti prijedlog financijskog plana Upravnom odjelu za opće poslove, komunalni sustav i financije sukladno rokovima propisanim uputom za izradu i dostavu prijedloga financijskog plana proračunskog korisnika Općine Pašman.

Čelnik proračunskog korisnika obvezan je prije dostave prijedloga financijskog plana prijedlog financijskog plana uputiti upravljačkom tijelu na usvajanje.

Upravljačko tijelo usvaja prijedlog financijskog plana koji sadrži plan za proračunsku godinu i projekcije za sljedeće dvije godine na razini skupine ekonomske klasifikacije.

Kad postoje razlike u financijskom planu proračunskog korisnika sadržanom u proračunu koji je donijelo Općinsko vijeće u odnosu na već usvojeni prijedlog financijskog plana od strane upravljačkog tijela, Upravni odjel za opće poslove, komunalni sustav i financije će obavijestiti proračunskog korisnika iz svoje nadležnosti o promjenama u odnosu na usvojeni prijedlog financijskog plana.

U slučaju iz stavka 5. ovoga članka upravljačko tijelo usvaja financijski plan koji je sadržan u proračunu koji je donijelo Općinsko vijeće.

**Članak 25.**

Čelnik proračunskog korisnika odgovoran je za:

- planiranje i izvršavanje svog dijela proračuna odnosno financijskog plana,

- naplatu prihoda i primitaka iz svoje nadležnosti te uplatu u proračun i evidentiranje u proračunu,

- preuzimanje obveza, verifikaciju obveza, izdavanje naloga za plaćanje na teret sredstava tijela koje vodi i utvrđivanje prava naplate te za izdavanje naloga za naplatu u korist sredstava tijela koje vodi,

- zakonitost, svrhovitost, učinkovitost, ekonomičnost i djelotvornost u raspolaganju sredstvima tijela koje vodi.

Čelnik proračunskog korisnika može, za obavljanje poslova iz stavka 1. ovoga članka, ovlastiti druge osobe u skladu s aktima o unutarnjem ustrojstvu. Prenošenjem ovlasti prenosi se i odgovornost, čime se ne isključuje odgovornost čelnika.

Odgovorna osoba proračunskog korisnika odgovorna je za ustroj te za zakonito i pravilno vođenje proračunskog računovodstva.

Čelnik proračunskog korisnika je dužan na zahtjev općinskog načelnika, u roku od 15 dana, dostaviti svu traženu dokumentaciju o trošenju sredstava proračunskog korisnika.

**6. OVLASTI I OBVEZE OPĆINSKOG NAČELNIKA U IZVRŠAVANJU**

 **PRORAČUNA**

**Članak 26.**

Općinski načelnik odgovoran je za:

- planiranje i izvršavanje svog dijela proračuna odnosno financijskog plana,

- naplatu prihoda i primitaka iz svoje nadležnosti te uplatu u proračun i evidentiranje u proračunu,

- preuzimanje obveza, verifikaciju obveza, izdavanje naloga za plaćanje na teret sredstava tijela koje vodi i utvrđivanje prava naplate te za izdavanje naloga za naplatu u korist sredstava tijela koje vodi,

- zakonitost, svrhovitost, učinkovitost, ekonomičnost i djelotvornost u raspolaganju sredstvima tijela koje vodi.

Općinski načelnik može, za obavljanje poslova iz stavka 1. ovoga članka, pisano ovlastiti druge osobe u skladu s aktima o unutarnjem ustrojstvu Općine. Prenošenjem ovlasti prenosi se i odgovornost, čime se ne isključuje odgovornost općinskog načelnika.

Preuzimanje obveza na teret Proračuna po ugovorima koji zahtijevaju plaćanje u sljedećim godinama odobrava općinski načelnik.

Odgovorna osoba, odnosno općinski načelnik i od njega ovlaštena osoba, odgovorna je za ustroj te za zakonito i pravilno vođenje proračunskog računovodstva.

Upravni odjel za opće poslove, komunalni sustav i financije prati izvršavanje Proračuna i o tome izvještava općinskog načelnika.

U okviru svog djelokruga i ovlasti općinski načelnik te pročelnik Upravnog odjela za opće poslove, komunalni sustav i financije odgovorni su za provedbu Odluke o izvršavanju proračuna.

**7. KAZNE ZA NEISPUNJAVANJE OBVEZA**

**Članak 27.**

Ako se tijekom izvršavanja Proračuna utvrdi da su proračunska sredstva nepravilno korištena, korisniku će se umanjiti sredstva u visini nenamjenskog korištenja sredstava, ili će se privremeno obustaviti isplata sredstava na stavkama s kojih su sredstva bila nenamjenski utrošena, ili će se zahtijevati povrat proračunskih sredstava.

Odluku o umanjenju, obustavi ili povratu proračunskih sredstava donosi općinski načelnik.

**8. ZAVRŠNE ODREDBE**

**Članak 28.**

Ova Odluka će se objaviti u „Službenom glasniku Općine Pašman“, a stupa na snagu 1. siječnja 2025. godine.

O P Ć I N S K O V I J E Ć E O P Ć I N E P A Š M A N

 Predsjednik Općinskog vijeća

 Šime Jureško